﻿ GLOBALIZARE, INTEGRARE ŞI DEZVOLTARE SOCIALĂ ÎN EUROPA CENTRALĂ ŞI DE EST MĂLINA VOICU Masa rotundă pe tema „Globalizare, integrare şi dezvoltare socială în Europa Centrală şi de Est”, găzduită de Universitatea „Lucian Blaga”, s-a desfăşurat în perioada 6–9 septembrie 2003, la Sibiu. Manifestarea a reunit tineri cercetători din Europa Centrală şi Est, fiind prezenţi participanţi din opt ţări ex-comuniste (Lituania, Letonia, Estonia, Cehia, Slovacia, Albania, Rusia, Ucraina şi România). Manifestarea a primit suport financiar din partea Fundaţiei pentru o Societate Deschisă, prin Programul Est – Est, a Institutului de Cercetare a Calităţii Vieţii, a Muzeului „Astra” din Sibiu şi a Editurii Psihomedia. Informaţii suplimentare referitoare la programul manifestării, lista de participanţi, precum şi abstractele lucrărilor prezentate se găsesc pe pagina de web a mesei rotunde, la adresa http://www.sociology-rt2003.ulbsibiu.ro . Adresă alternativă: http://www.iccv.ro/romana/conf/conf.sibiu.2003/index.htm . Masa rotundă s-a desfăşurat în trei zile succesive, fiecărei zilei fiindu-i dedicată o tematică diferită. Dezbaterile din prima secţiune s-au centrat asupra situaţiei ţărilor ex-comuniste, în contextul general al globalizării, şi asupra impactului pe care îl are acest fenomen asupra ţărilor aflate în tranziţie. Cea de-a doua a fost dedicată discuţiilor asupra tendinţelor în politicile sociale, în ţările în tranziţie. Lucrările prezentate în ce-a de-a treia secţiune s-au focalizat pe renaşterea identităţii etnice şi naţionale în ţările ex-comuniste şi pe impactul mass-media asupra renaşterii identităţii în spaţiul central şi est-european. În cadrul secţiunii referitoare la impactul globalizării asupra societăţilor aflate în tranziţie, discuţiile s-au oprit asupra efectului integrării în Uniunea Europeană asupra acestor societăţi şi asupra schimbării valorilor, care are loc în acest spaţiu, ca urmare a procesului de integrare europeană. După o prezentare generală a impactului pe care îl are cultura europeană asupra societăţilor în tranziţie, următoarele expuneri au abordat problematica efectelor culturale pe care le are integrarea europeană asupra sistemelor de valori ale populaţiei lituaniene. A fost abordată, de asemenea, problematica participării civice în Europa de Est şi a încrederii interpersonale în Ucraina, precum şi percepţia riscului în noul context social din Lituania şi Estonia. Secţiunea referitoare la noile realităţi economice a abordat problema corupţiei şi a percepţiei asupra corupţiei în rândul elitei manageriale din România. În finalul primei zile, discuţiile s-au oprit asupra semnificaţiei conceptului de globalizare în general şi, mai ales, în noul context european. CALITATEA VIEŢII, XV, nr. 1–2, p. 177–178, Bucureşti, 2004 178 MĂLINA VOICU 2 Dezbaterile din cadrul secţiunii referitoare la trendurile politicilor sociale în ţările în tranziţie au abordat o serie largă de probleme şi domenii de politică, de la problematica locuirii, la cea a familiei şi sărăciei. Au fost prezentate tendinţele sistemului de furnizare a bunăstării în Polonia şi Slovacia, în anii tranziţiei, precum şi efectele globalizării asupra evoluţiei Statului Bunăstării european. Discuţiile au relevat explozia sărăciei în ţările aflate în tranziţie şi impactul procesului de sărăcire asupra vieţii politice şi asupra participării politice. Au mai fost abordate subiecte precum percepţia inegalităţii sociale în ţările Central- şi Est-Europene, migraţia circulatorie şi evoluţia mişcării sindicale în România. Ultima secţiune s-a oprit asupra identităţii etnice şi naţionale în ţările ex- comuniste şi asupra rolului pe care îl are mass-media în procesul de redefinire a acestor identităţi. Prezentările au abordat rolul Internetului în contextul globalizării culturale şi în construirea unor tipuri de identitate etnică. De asemenea, a fost dezbătut conceptul de etnicitate şi conotaţiile pe care acesta le are şi au fost abordate conceptul de identitate, din perspectiva valorilor religioase şi cel de comunitate, din prisma globalizării. Finalul secţiunii a fost dedicat dezbaterii problematicii structurii şi identităţii etnice, în ţările baltice. Masa rotundă a oferit participanţilor un bun prilej de a dezbate o serie de teme de actualitate, referitoare la transformările sociale care au loc în ţările Central- şi Est-Europene, sub impactul trecerii de la comunism la un nou tip de societate, sub impactul europenizării şi al globalizării. Textele integrale ale lucrărilor care au fost prezentate se găsesc pe site-ul manifestării şi vor fi reunite într-un volum care este în curs de apariţie la Editura Psihomedia din Sibiu. 